Былы супрацоўнік КГБ Генадзь Угляніца і актывіст арганізацыі Край Андрэй Жарнасек, якія знаходзяцца ў Нарвэгіі, заяўляюць, што групоўка Ігнатовіча ня мае дачыненьня да зьнікненьня Зьмітра Завадзкага. Падаем працяг эксклюзіўнага інтэрвію Ўгляніцы і Жарнасека нашай службе.(Угляніца: ) Тэлефон Завадзкага праслухоўваўся. Справа ў тым, што Завадзкі выяжджаў у Чачэнію ня два разы, а тры. Пра дзьве свае камандыроўкі ён расказаў, але пра трэцюю ён не казаў нікому. У часе той камандыроўкі яго затрымлівалі ў Чачэніі, і ён аб гэтым не хацеў ні з кім гаварыць. Паводле тых людзей, з кім ён размаўляў, гэта былі расейскія вайскоўцы. Але калі мы распачалі справу пошукаў Ганчара і Красоўскага і выйшлі на групоўку Зьмітра Паўлічэнкі, яго СОБР, нам стала вядома, што СОБР Паўлічэнкі ў сьнежні 2000 года, пасьля таго, як Паўлічэнку затрымваў Камітэт дзяржбясьпекі і потым са скандалам выпусьціў, а з пасадаў былі зьнятыя Бажэлка, Мацкевіч, дык вось СОБР быў расфармаваны – яго былы склад, усе людзі з гэтага СОБРу ў асноўным паехалі ў Расею, і не куды-небудзь, а ў АМОН, служыць у АМОНе Расеі, у тым АМОНе, які потым ваяваў у Чачэніі.